मुजफ्फरपुर. मैट्रिक परीक्षा के चौथे दिन शनिवार को राधा देवी बालिका उच्च विद्यालय परीक्षा केंद्र पर छोटी बहन के बदले परीक्षा देने पहुंची एक छात्रा प्रथम स्तर की जांच में गेट पर ही पकड़ ली गई। पूछताछ में उसने बहन की तबीयत खराब होने की बात कही। इस पर उसे डांट-डपटकर छोड़ दिया गया। केंद्राधीक्षक ने बताया कि फोटो से मिलान के दौरान ही आशंका हो गई थी। एडमिट कार्ड पर लगी तस्वीर से उसका चेहरा नहीं मिल रहा था।
इधर, पकड़ी गई छात्रा ने कहा कि उसकी बहन पहले तीन दिन परीक्षा देने के बाद बीमार पड़ गई। उसकी परीक्षा न छूटे, इसलिए उसने वह यह गलती कर बैठी। उधर, सभी परीक्षा केंद्रों पर शांतिपूर्ण परीक्षा होने की खबर है। पुलिस व प्रशासन ने पूरी सख्ती बरती। गेट पर परीक्षार्थियों के जूते खुलवाकर तो अंदर कपड़ों के भीतर भी जांच की गई। गणित की परीक्षा में डीएन हाई स्कूल पर कदाचार करते पकड़े जाने पर एक परीक्षार्थी को निष्कासित किया गया था। इसके बाद केंद्रों पर और सख्ती बढ़ा दी गई। वरीय अधिकारी भी केंद्रों का लगातार जायजा लेते रहे। दोनों पालियों में कोई भी परीक्षार्थी निष्कासित नहीं हुआ।
फिजिक्स-केमिस्ट्री के प्रश्न ने कराई कसरत
एमएसकेबी परीक्षा केंद्र पर पहली पाली की परीक्षा देकर निकली छात्राओं ने बताया कि फिजिक्स के प्रश्नपत्र देखकर उनका मन खुश हो गया। लेकिन, केमिस्ट्री के प्रश्न तैयारी के अनुरूप नहीं पूछे गए। ममता कुमारी के अनुसार बोर्ड की ओर से जारी किए गए मॉडल पेपर से जीवविज्ञान के प्रश्न हूबहू मैच कर गए। दूसरी पाली में एलएस कॉलेज पर छात्र अमित कुमार ने बताया कि प्रश्न तैयारी के अनुरूप ही थे। भौतिकी ने छात्रों को थोड़ी कसरत कराई। लेकिन, बाद में सभी सवाल हल कर लिए।
साइंस की परीक्षा में 1034 रहे अनुपस्थित
शनिवार को साइंस की परीक्षा थी। दोनों पालियों में 1034 परिक्षार्थी नहीं पहुंचे। प्रथम पाली में 37490 स्टूडेंट्स थे जिनमें 36919 परीक्षार्थी ही उपस्थित हुए। 571 ने परीक्षा छोड़ दी। दूसरी पाली में 31211 परीक्षार्थी थे जिनमें 463 नहीं पहुंचे।
hin_Deva hin_Deva mag_Deva hin_Deva hin_Deva hin_Deva